Wallaby gepos ná klag van dronkbestuur | Netwerk24
Wallaby gepos ná klag van dronkbestuur
21 Mei 2019 13:24
Die Waratahs het Rugby Australië (RA) se voorbeeld gevolg en die Wallaby-haker Tolu Latu vir eers gepos.
Tolu Latu het verlede week glo onder die invloed van drank bestuur voor die Waratahs se wedstryd teen die Reds. Foto: Getty Images
Dit kom nadat Latu verlede week besope en aan die slaap in sy motor in die oostelike deel van Sydney deur polisie gekry en van dronkbestuur aangekla is.
Die Waratahs het ná 'n vergadering met RA se integriteitseenheid besluit om Latu tot ná sy hofverskyning op 6 Junie vir eers weg te laat.
RA het reeds Sondag besluit dat Latu nie meer welkom is by 'n oefenkamp vir uitverkore spelers nie, wat met die oog op die komende Wêreldbekertoernooi in Brisbane gehou word.
Andrew Hore, die Waratahs se uitvoerende hoof, sê die franchise is "erg" teleurgesteld in die 26-jarige Latu se optrede, maar hy het bygevoeg dat hulle hom sal ondersteun.
"Tolu se optrede voldoen nie aan die standaarde wat ons vir die spelers, afrigters en beamptes op en van die veld af stel nie," sê Hore.
"Hy is spyt oor sy optrede en het volle verantwoordelikheid daarvoor aanvaar en die Waratahs sal hom die nodige ondersteuning bied en opvoed oor die gevare van drankmisbruik."
Andrew Hore, die Waratahs se uitvoerende hoof, sê die franchise sal Tolu Latu opvoed oor die gevare van drankmisbruik. Foto: Getty Images
Latu het Saterdag as plaasvervanger vir die Waratahs teen die Reds gespeel.
Dit was enkele ure nadat die storie in die plaaslike media uitgelek het.
Latu het nie sy span van die klag dat hy onder die invloed van alkohol bestuur het, ingelig nie.
Hy sê nou hy besef dat hy vroeër met sy afrigter, Daryl Gibson, daaroor moes gepraat het.
Hy het sy spanmaats en die rugbygemeenskap om verskoning gevra.
"Ek is teleurgesteld in my optrede, want ek besef die erns van die situasie," sê hy.
Latu, wat in Tonga gebore is, het reeds in 12 toetse vir die Wallabies gespeel.
Hy het maar onlangs weer begin speel nadat hy ses weke vir roekelose spel geskors is.
Die Waratahs is reeds sonder die heelagter Israel Folau, wie se kontrak Vrydag beëindig is omdat hy op sosiale media onder meer gesê het gay mense gaan hel toe.